ไฟแนนซ์ทูเดย์
...วันที่ 1 ธ.ค.นี้ ธนาคารกรุงเทพจะมีอายุครบ 70 ปี ธนาคารจัดทำบุญตักบาตรที่หน้าสำนักงานใหญ่สีลม โดยมีประธานกรรมการบริหาร โฆสิต ปั้นเปี่ยมรัษฎ์ และคณะผู้บริหารลงมาเป็นประธานในงานนี้ และถือโอกาสเชิญชวนพนักงานจุดเทียนชัยถวายพระพรเนื่องในวโรกาสวันเฉลิมพระชนมพรรษาพระบาทสมเด็จพระเจ้าอยู่หัว โดยชาติศิริ โสภณพนิช กรรมการผู้จัดการ จะลงมาร่วมร้องเพลงสดุดีมหาราชา
1 ธ.ค. 2557

...วันที่ 1 ธ.ค.นี้ ธนาคารกรุงเทพจะมีอายุครบ 70 ปี ธนาคารจัดทำบุญตักบาตรที่หน้าสำนักงานใหญ่สีลม โดยมีประธานกรรมการบริหาร โฆสิต ปั้นเปี่ยมรัษฎ์ และคณะผู้บริหารลงมาเป็นประธานในงานนี้ และถือโอกาสเชิญชวนพนักงานจุดเทียนชัยถวายพระพรเนื่องในวโรกาสวันเฉลิมพระชนมพรรษาพระบาทสมเด็จพระเจ้าอยู่หัว โดยชาติศิริ โสภณพนิช กรรมการผู้จัดการ จะลงมาร่วมร้องเพลงสดุดีมหาราชา
...ทางด้านธนาคารไทยพาณิชย์ก็ได้เชิญชวนคนไทยจากทั่วทุกมุมโลกร่วมจุดเทียนออนไลน์ถวายในหลวง เนื่องในโอกาสที่พระบาทสมเด็จพระเจ้าอยู่หัว ทรงเจริญพระชนมพรรษาครบ 87 พรรษา ในวันที่ 5 ธ.ค. 2557 เพื่อแสดงออกซึ่งความจงรักภักดี ผ่านทาง Facebook SCB Thailand หรือเว็บไซต์ www.thaiblessking.com ตั้งแต่วันนี้-31 ธ.ค. 2557
ที่พิเศษสุดคือรายชื่อของผู้ร่วมจุดเทียนออนไลน์ทุกท่านจะถูกบันทึกลงแผ่นซีดีและนำขึ้นทูลเกล้าฯ ถวายพระบาทสมเด็จพระเจ้าอยู่หัว นอกจากนี้ยังสามารถดาวน์โหลดภาพคำถวายพระพรจากเว็บไซต์เพื่อนำไปใช้เป็นหน้าปกเฟซบุ๊กได้อีกด้วย
...เดือนสุดท้ายของปี จะเป็นช่วงเวลาที่ผู้เสียภาษีจะซื้อกองทุนรวมเพื่อหักลดหย่อนภาษีเงินได้ ขอแนะนำว่าซื้อผ่านตู้เอทีเอ็ม หรืออินเทอร์เน็ตแบงก์กิ้ง จะสะดวกที่สุด หากจะไปซื้อหน่วยลงทุนด้วยตัวเอง ไม่ควรเลือกไปใช้บริการสาขาที่อยู่ในห้างสรรพสินค้า เพราะคนเยอะมาก จะได้ไม่ต้องรอนานให้เสียอารมณ์ จนบางคนเปลี่ยนใจไม่ซื้อ
...ธนาคารกสิกรไทยเจียดพื้นที่ทุกสาขาเปิดวิสดอม เลานจ์ เพื่อให้บริการสุดพิเศษแก่ลูกค้าวิสดอม รูปแบบห้องรับรองนี้จะใช้สีแดงเป็นสัญลักษณ์ มีที่นั่งพักผ่อนสำหรับรอเมื่อมาใช้บริการ ไม่ต้องไปยืนรอต่อคิวให้เมื่อย มีน้ำชา กาแฟ บริการ นับเป็นแบงก์แรกที่ปูพรมเปิดให้บริการสุดพิเศษกับลูกค้ารายใหญ่ และทุกสาขาจะต้องมีพนักงานที่ผ่านการอบรมจาก เค เอ็กซ์เพิร์ตประจำอย่างน้อยสาขาละ 1 คน เพื่อให้คำแนะนำด้านการเงินและการลงทุนกับลูกค้า
...หนี้ยังท่วมครัวเรือนไทย ช่วงนี้ไปไหนมีแต่คนบ่นให้ฟังเรื่องพนักงานขายสินเชื่อเงินสดของหลายๆ แบงก์ โทรมาชวนเป็นหนี้กันเช้ายันเย็น ตอนนี้มี 15-16 ธนาคาร แค่เวียนโทรมาแบงก์ละวัน วันละครั้ง คนรับสายก็ไม่ต้องไปทำมาหากินอะไรแล้ว โดยปกติถ้าลูกค้าต้องการใช้เงิน เขาจะเดินไปหาธนาคารเอง  ไม่ต้องให้พนักงานโทรมารบกวนหรอก
...ช่วงนี้ธนาคารทหารไทยเจอพลังดูดจากธนาคารคู่แข่ง ทำให้เสียมือดีไปหลายคน ล่าสุดประพนธ์ มังคละธนะกุล ประธานเจ้าหน้าที่บริหารเอสเอ็มอีและซัพพลายเชน ก็โบกมือลาไปแบบเงียบๆ